ORDE do 9 de novembro de 2022 pola que se autoriza a constitución da Federación Galega de Baile Deportivo e de Competición e se acorda a inscrición no Rexistro de Entidades Deportivas de Galicia.
Vicepresidencia Segunda e Consellería de Presidencia, Xustiza e Deportes — III. Outras disposicións — 24/11/2022

Antecedentes de feito.
Primeiro. O 21 de marzo de 2011 publicouse no
Diario Oficial de Galicia
a Resolución do 15 de marzo de 2011, da Secretaría Xeral para o Deporte, pola que se recoñece a modalidade deportiva de baile deportivo e de competición no ámbito da Comunidade Autónoma de Galicia.
Segundo. O 3 de xuño de 2022 tivo entrada no rexistro electrónico da Xunta de Galicia a solicitude de autorización para a constitución, por creación
ex novo
, da Federación Galega de Baile Deportivo e de Competición.
Fundamentos de dereito.
Primeiro. O artigo 5.1 da Lei 3/2012, do 2 de abril, do deporte de Galicia, establece que lle corresponde á Administración autonómica: «g) Autorizar ou denegar a constitución das entidades deportivas previstas nesta lei, así como revogar, de ser o caso, a súa inscrición no Rexistro de Entidades Deportivas de Galicia».
Segundo. O artigo 54.1 da mesma lei di: «Correspóndelle á Administración deportiva autonómica autorizar e revogar a autorización da constitución das federacións deportivas galegas e a aprobación dos seus estatutos e regulamentos de réxime interno, agás os que se refiren ás normas técnicas da correspondente práctica deportiva».
A autorización para a constitución dunha federación deportiva está regulada no número 4 e seguintes do citado artigo, nos seguintes termos:
«4. A autorización da constitución dunha federación deportiva exixe, con carácter previo, que a Administración deportiva recoñeza a existencia dunha modalidade deportiva nos termos desta lei.
5. Para a autorización da constitución dunha federación deportiva teranse en conta os seguintes elementos:
a) Existencia dunha modalidade deportiva recoñecida.
b) Interese xeral da actividade deportiva.
c) Suficiente implantación en Galicia.
d) Viabilidade económica da nova federación.
6. O procedemento administrativo para a autorización da constitución dunha federación deportiva galega iníciase mediante solicitude dos interesados, á cal se lle deben xuntar os seguintes documentos:
a) Para a constitución dunha nova federación deportiva
ex novo
, a iniciativa corresponderalles a representantes de, como mínimo, trinta clubs deportivos con domicilio social en Galicia, constituídos en xunta promotora, e xustificaranse os requisitos a que se refire a alínea anterior. Esta proposta terá o carácter de acta fundacional e deberá outorgarse ante notario.
b) Proxecto de estatutos que van rexer o funcionamento da federación.
Examinados os anteriores documentos e cumpridos os demais requisitos previstos nas normas legais e regulamentarias, a Administración deportiva ditará resolución pola que autoriza a constitución da federación correspondente e aproba provisionalmente os estatutos, que deberán ser ratificados ou emendados, co fin de incorporar as modificacións da Administración deportiva, na primeira asemblea da federación.
Para a validez da súa constitución deberá inscribirse no Rexistro de Entidades Deportivas de Galicia. As federacións deportivas galegas adquirirán personalidade xurídica coa súa inscrición, que será condición previa e necesaria para a integración, se é o caso, na federación española correspondente».
Á vista da solicitude e examinada a documentación achegada, compróbase que cumpre con todos os requisitos exixidos pola Lei 3/2012, do 2 de abril, do deporte de Galicia, para a constitución da Federación Galega de Baile Deportivo e de Competición. Así mesmo, acredítase o interese xeral da actividade deportiva, a suficiente implantación en Galicia e a viabilidade económica da nova federación. Os estatutos presentados axústanse ao establecido na Lei 3/2012, do 2 de abril, do deporte de Galicia, e demais normativa aplicable.
Por todo o anterior,
Primeiro. Autorizar a constitución da Federación Galega de Baile Deportivo e de Competición por un período de dous anos, contados desde a publicación da presente orde. A posterior ratificación desta autorización terá por obxecto a comprobación do cumprimento dos requisitos que xustificaron a inicial e do seu funcionamento real.
Segundo. Aprobar provisionalmente os estatutos, que deberán ser ratificados na primeira asemblea da federación. Unha vez ratificados, serán enviados á Secretaría Xeral para o Deporte para a súa publicación no
Diario Oficial de Galicia
no prazo máximo de tres meses desde a súa presentación no rexistro.
Terceiro. Acordar a inscrición da Federación Galega de Baile Deportivo e de Competición co número de rexistro F-14539.
Contra esta orde, que esgota a vía administrativa, as persoas interesadas poderán formular recurso potestativo de reposición ante a persoa titular da Vicepresidencia Segunda e Consellería de Presidencia, Xustiza e Deportes, no prazo dun mes, contado a partir do día seguinte ao da súa publicación no
Diario Oficial de Galicia
, segundo o disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas, ou ben, directamente, o recurso contencioso-administrativo, no prazo de dous meses desde a mesma data, ante a Sala do Contencioso-Administrativo do Tribunal Superior de Xustiza de Galicia, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 9 de novembro de 2022